ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ**

**«ՔԱՂԱՔԱՑԻԱԿԱՆ ՊԱՇՏՊԱՆՈՒԹՅԱՆ ՄԱՍԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ»**

**Հոդված 1.** «Քաղաքացիական պաշտպանության մասին» Հայաստանի Հանրապետության 2002 թվականի մարտի 5-ի ՀՕ-309 օրենքը շարադրել հետևյալ խմբագրությամբ.

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ**

**ՔԱՂԱՔԱՑԻԱԿԱՆ ՊԱՇՏՊԱՆՈՒԹՅԱՆ ՄԱՍԻՆ**

**ԳԼՈՒԽ 1**

 **ԸՆԴՀԱՆՈՒՐ ԴՐՈՒՅԹՆԵՐ**

**Հոդված 1.** **Օրենքի կարգավորման առարկան**

1. Սույն օրենքը կարգավորում է քաղաքացիական պաշտպանության կազմակերպման և իրականացման հիմնական սկզբունքների, խնդիրների, միջոցառումների, ղեկավարման, ուժերի, քաղաքացիական պաշտպանության կառույցների, նյութատեխնիկական ապահովման և ֆինանսավորման, ինչպես նաև քաղաքացիական պաշտպանության ոլորտում Կառավարության, պետական, տարածքային կառավարման, տեղական ինքնակառավարման մարմինների իրավասությունների, կազմակերպությունների (անկախ կազմակերպական-իրավական ձևից), Հայաստանի Հանրապետության քաղաքացիների, օտարերկրյա քաղաքացիների ու քաղաքացիություն չունեցող, Հայաստանի Հանրապետությունում փախստական ճանաչված անձանց և ապաստան հայցողների իրավունքների ու պարտականությունների հետ կապված իրավահարաբերությունները:

**Հոդված 2. Օրենքի հիմնական հասկացությունները**

1. Սույն օրենքում օգտագործվում են հետևյալ հիմնական հասկացությունները՝
	1. **քաղաքացիական պաշտպանություն՝** ռազմական գործողությունների ժամանակ բնակչության, նյութական և մշակութային արժեքների պաշտպանության կամ դրա նախապատրաստության նպատակով խաղաղ և ռազմական դրության պայմաններում իրականացվող համալիր միջոցառումների համակարգ.
	2. **անհետաձգելի վթարավերականգնողական աշխատանքներ՝** առաջնահերթ աշխատանքներ՝ ուղղված մարդկանց կյանքին և առողջությանը սպառնացող այնպիսի գործոնների ազդեցության վտանգի վերացմանը, որոնք խոչընդոտում են մարդկանց որոնելուն և փրկելուն, ինչպես նաև շենքերի, շինությունների ամրացմանը կամ փլմանը, հեղուկ վառելիքի, գազի, էլեկտրաէներգիայի և ջրի աղբյուրների վթարային անջատմանը, բնակչության ու փրկարարների կենսաապահովման առաջնահերթ օբյեկտների ժամանակավոր սխեմաներով վերականգնմանը, վերանորոգմանը և տարածքի սանիտարական մաքրմանը.
	3. **ազդարարում՝** Հայաստանի Հանրապետության վրա զինված հարձակման, դրա անմիջական վտանգի առկայության կամ պատերազմ հայտարարելու դեպքում ու ռազմական դրության պայմաններում պետական, տարածքային կառավարման և տեղական ինքնակառավարման մարմիններին, կազմակերպություններին, բնակչությանն ազդարարման համակարգերով և/կամ այլ միջոցներով (եղանակներով) ազդարարման ազդանշանների, տագնապի կամ հավաքի, հնարավոր վտանգների, ինչպես նաև վարքականոնների և պաշտպանական միջոցառումների անցկացման անհրաժեշտության մասին հրատապ տեղեկատվության տրամադրում.
	4. **տարհանում`** վտանգավոր տարածքից անվտանգ տարածք մարդկանց, նյութական և մշակութային արժեքների ժամանակավոր տեղափոխում, տեղաբաշխում ու կենսաապահովում.
	5. **պատսպարում՝** զենքի տեսակների կիրառման կամ կիրառման սպառնալիքի դեպքում մարդկանց կյանքն ու առողջությունն ապահովելու նպատակով քաղաքացիական պաշտպանության կառույցներում ժամանակավոր տեղավորում ու կենսաապահովում.
	6. **անհատական պաշտպանություն`** բնակչությանը ճառագայթային, քիմիական և կենսաբանական վտանգների ներգործությունից անհատական պաշտպանության միջոցներով ապահովում.
	7. **կարևորագույն** **նշանակության կազմակերպություն (օբյեկտ)՝** բնակչության կենսագոյության, տրանսպորտի գործունեությունն ապահովող, ինչպես նաև բնակչության կյանքի ու առողջության, շրջակա միջավայրի համար վտանգ ներկայացնող օբյեկտներ.
	8. **հավաքական պաշտպանական միջոցներ՝** ինժեներական պաշտպանական կառույցներ (ապաստարաններ, թաքստոցներ, հակաճառագայթային թաքստոցներ, ապաստարանաճեղքեր, գետնահյուղեր), որոնք նախատեսված են մեծ մասշտաբի բնական և տեխնոլոգիական բնույթի վտանգներից, ինչպես նաև զանգվածային ոչնչացման զենքի կիրառման հետևանքով ծագող վտանգներից մարդկանց և գույքը պաշտպանելու համար։
	9. **քաղաքացիական պաշտպանության օբյեկտ՝** քաղաքացիական պաշտպանության միջոցառումների իրականացման և ապահովման համար քաղաքացիական պաշտպանության կառավարման համակարգի մարմինների և քաղաքացիական պաշտպանության ուժերի կողմից օգտագործվող քաղաքացիական պաշտպանության կառույցներ, շինություններ, ենթակառուցվածքներ, կառավարման կետեր, տեխնիկական (այդ թվում տրանսպորտային) միջոցներ.
	10. **վտանգավոր տարածք`** տեղանք կամ առանձին բնակավայր կամ դրա մի մաս, որտեղ ռազմական գործողությունների հետևանքով առաջացել կամ կարող են առաջանալ մարդկանց կյանքի, առողջության և բնականոն կենսագործունեությանը վտանգ սպառնացող գործոններ.
	11. **բնակչության կենսաապահովում՝** բնակչության կենսագործունեության համար անհրաժեշտ ֆիզիոլոգիական և նյութական պահանջմունքների բավարարմանն ուղղված նվազագույն պայմանների ստեղծում և պահպանում` հաշվի առնելով ինքնուրույն տեղաշարժման դժվարություններ ունեցող անձանց, հաշմանդամություն ունեցող անձանց, ինչպես նաև հղիների և կերակրող մայրերի, երեխաների և տարեցների կարիքները.
	12. **քաղաքացիական պաշտպանության կառույց՝** ապաստարան, հակաճառագայթային թաքստոց, պարզագույն թաքստոց, որոնք համապատասխանում են քաղաքաշինության ոլորտի նորմատիվ փաստաթղթերի պահանջներին և նախատեսված են մարդկանց, մշակութային և նյութական արժեքները տարատեսակ զենքերի կիրառման ազդեցությունից պատսպարելու համար.
	13. **ապաստարան՝** քաղաքացիական պաշտպանության կառույց, որը նախատեսված է զանգվածային խոցման զենքի գործոնների ազդեցությունից մարդկանց պատսպարման ու այնտեղ գտնվելու ընթացքում նրանց կենսագործունեության ապահովման համար.
	14. **հակաճառագայթային թաքստոց՝** քաղաքացիական պաշտպանության կառույց, որը նախատեսված է պատսպարվողներին իոնացնող ճառագայթման ներգործությունից պաշտպանելու և այնտեղ գտնվելու ընթացքում նրանց կենսագործունեությունն ապահովելու համար.
	15. **պարզագույն թաքստոց՝** շենքերի, շինությունների նկուղային, որմնախարսխային, առաջին հարկերում (ներկառուցված) տեղակայված կամ առանձին կառուցված կառույցներ, արագ կառուցվող թաքստոցներ, ստորգետնյա կառույցներ (խորշեր) որոնք նախատեսված են կամ կարող են հարմարեցվել պատսպարվողների վրա հարվածային ալիքի ազդեցությունը նվազեցնելու և բեկորներից պաշտպանելու համար․
	16. **քաղաքացիական պաշտպանության հիմնահարցերով պատրաստում**` քաղաքացիական պաշտպանության համակարգի օպերատիվ և արհեստավարժ գործելու նպատակով մշտական պատրաստականության վիճակի ապահովմանն ուղղված խաղաղ ժամանակ իրականացվող ուսուցման գործընթաց.
	17. **քաղաքացիական պաշտպանության պլան (պլան-ժամանակացույց)՝** պետական, տարածքային կառավարման և տեղական ինքնակառավարման մարմինների, կազմակերպությունների քաղաքացիական պաշտպանության խնդիրները, միջոցառումները (գործողություններն) ու դրանց իրականացման կարգը կանոնակարգող փաստաթղթերի փաթեթ՝ բնակչության, նյութական և մշակութային արժեքները պաշտպանելու համար.
	18. **քաղաքացիական պաշտպանության կառավարման համակարգ՝** խաղաղ ժամանակ՝ պետական, տարածքային կառավարման, տեղական ինքնակառավարման մարմիններում և կազմակերպություններում ստեղծվող, ռազմական դրության պայմաններում բնակչության պաշտպանության խնդիրների արդյունավետ լուծման համար նախատեսված կառավարման մարմինների, կառավարման կետերի, կապի և ազդարարման համակարգերի, կառավարման ավտոմատացված համակարգերի և միջոցների, տեղեկատվության հավաքման, մշակման և հաղորդման համակարգերի փոխկապակցված ամբողջականություն.
	19. **լիազոր մարմին՝** քաղաքացիական պաշտպանության ոլորտում Կառավարության քաղաքականությունը մշակող և իրականացնող պետական կառավարման համակարգի մարմին.
	20. **նյութական արժեքներ`** արտադրական, արժութային արժեքներ, գյուղատնտեսական և ընտանի կենդանիներ, սննդամթերքի, դեղերի, բժշկական արտադրատեսակների պաշարներ, որոնք նախատեսված են քաղաքացիական պաշտպանության միջոցառումների իրականացման համար.
	21. **ճառագայթային, քիմիական ու կենսաբանական իրավիճակի մշտական հսկողության համակարգ**՝ քաղաքացիական պաշտպանության միջոցառումներ իրականացնելիս շրջակա միջավայրի օբյեկտների (հողի, օդի, ջրի, բուսածածկույթի, սննդամթերքի, սննդահումքի, անասնակերի) ռադիոակտիվ, քիմիական աղտոտվածության ու կենսաբանական վարակվածության օպերատիվ որակական ցուցանշումը (ինդիկացիա) և շրջակա միջավայրից վերցված փորձանմուշներում, լաբորատոր պայմաններում ռադիոակտիվ, քիմիական նյութերի ու մանրէների քանակի որոշումն ու եզրակացության տրամադրման գործընթացը ապահովող պետական մարմինների և մասնագիտացված կազմակերպությունների ամբողջություն.
	22. **տարհանման պլան՝** նախապես մշակված փաստաթուղթ, որով կանոնակարգվում են վտանգավոր տարածքից անվտանգ տարածք բնակչության (աշխատողների) տեղափոխման, տեղաբաշխման և կենսաապահովման միջոցառումները, ինչպես նաև՝ նյութական և մշակութային արժեքների տեղափոխումը և պահպանումը.
	23. **կենտրոնացված կառավարում`** քաղաքացիական պաշտպանության համակարգի կառավարման նպատակով որշումների ընդունման և կառավարման հրահանգների (ազդանշանների) տրման իրավունքների և լիազորությունների կենտրոնացում վերադաս կառավարման մարմնին՝ ըստ աստիճանակարգության.
	24. **քաղաքացիական պաշտպանության նախապատրաստման ամենամյա պլան**՝ քաղաքացիական պաշտպանության ոլորտում պետական, տարածքային կառավարման և տեղական ինքնակառավարման մարմինների ու կազմակերպությունների պատրաստման և տվյալ ոլորտի հիմնահարցերով բնակչության ուսուցման ուղղությամբ իրականացվող միջոցառումները, դրանց նախապատրաստման և անցկացման ժամկետներն ու ուսուցանվողների կազմը արտացոլող, ինչպես նաև տարվա ընթացքում քաղաքացիական պաշտպանության համակարգում իրականացվող այլ միջոցառումները սահմանող իրավական փաստաթուղթ.
	25. **պետական մարմին՝** պետական կառավարման համակարգի մարմին, Ազգային ժողովի աշխատակազմ, Հայաստանի Հանրապետության նախագահի աշխատակազմ, Հայաստանի Հանրապետության վարչապետի աշխատակազմ, Սահմանադրական դատարանի աշխատակազմ, Դատախազության աշխատակազմ, քննչական մարմիններ, Դատական դեպարտամենտ, Կենտրոնական բանկ, անկախ և ինքնավար մարմիններ.
	26. **բնակչության ամրագրում**՝ ըստ բնակության վայրի, աշխատավայրի և բնակչության զանգվածային կուտակման վայրերի բնակչության կցագրում քաղաքացիական պաշտպանության կառույցներին և պարզագույն թաքստոցներին.
	27. **բնակչության ուսուցում`**  քաղաքացիական պաշտպանության ոլորտներում բնակչությանն անհրաժեշտ նվազագույն գիտելիքների ու վարվելակերպի կանոնների իմացության և օգտագործման ապահովմանն ուղղված գործընթաց.
	28. **ուսումնավարժություն`** պետական, տարածքային կառավարման, տեղական ինքնակառավարման մարմինների, կազմակերպությունների, փրկարար ուժերի ու բնակչության համատեղ պատրաստման և ուսուցման ձև.
	29. **վարժանք՝** պետական, տարածքային կառավարման, տեղական ինքնակառավարման մարմինների, կազմակերպությունների, ղեկավար կազմի համատեղ պատրաստման ձև.
	30. **տակտիկական վարժանք՝** քաղաքացիական պաշտպանության ուժերի պատրաստման ձև.
	31. **ցուցադրական տակտիկական վարժանք`** քաղաքացիական պաշտպանության ուժերի կողմից նախապատրաստվող և իրականացվող օրինակելի ուսումնավարժություն.
	32. **օբյեկտային ուսումնավարժություն՝** կազմակերպությունների ղեկավար կազմի, քաղաքացիական պաշտպանության ուժերի, կազմակերպության անձնակազմի համատեղ պատրաստման և հնարավոր ազդեցության գոտում բնակվող բնակչության ուսուցման ձև.
	33. **դասախոսություն`** ուսուցման ձև, որի ընթացքում ուսուցանվողներին ներկայացվում է քաղաքացիական պաշտպանության ոլորտներին առնչվող իրավական ակտեր, գիտական նյութեր, հարցեր, խնդիրներ, միջազգային փորձ.
	34. **սեմինար`** ուսուցման ձև, որի ընթացքում ուսուցանվողները` համապատասխան ղեկավարի գլխավորությամբ, քննարկում են քաղաքացիական պաշտպանության ոլորտներին առնչվող հիմնահարցեր.
	35. **գործնական պարապմունք՝** ուսուցանվողների գործնական հմտությունների և կարողությունների զարգացման ուսուցման և պատրաստման ձև (անհրաժեշտության դեպքում կարող է համատեղ իրականացվել համապատասխան մասնագիտական կառույցների հետ՝ վերջիններիս դիմելու և համաձայնության պարագայում).
	36. **ինքնուրույն պարապմունք`** ուսուցման ձև, որի ընթացքում ուսուցանվողներն ինքնուրույն ուսումնասիրում են քաղաքացիական պաշտպանության ոլորտներին առնչվող իրավական ակտեր:

**ԳԼՈՒԽ 2**

**ՔԱՂԱՔԱՑԻԱԿԱՆ ՊԱՇՏՊԱՆՈՒԹՅԱՆ ՄԻՋՈՑԱՌՈՒՄՆԵՐԸ**

**Հոդված 3. Քաղաքացիական պաշտպանության միջոցառումները**

1. Քաղաքացիական պաշտպանության միջոցառումները բաժանվում են նախապատրաստական և հիմնական միջոցառումների:
2. Քաղաքացիական պաշտպանության նախապատրաստական միջոցառումներն իրականացվում են խաղաղ ժամանակ:
3. Քաղաքացիական պաշտպանության հիմնական միջոցառումներն իրականացվում են ռազմական դրության պայմաններում:
4. Քաղաքացիական պաշտպանության միջոցառումներն իրականացվում են հաշվի առնելով մարդու կյանքի և առողջության պաշտպանության գերակայությունն ու առաջնահերթությունը։
5. Քաղաքացիական պաշտպանության միջոցառումները կազմակերպվում և իրականացվում են Հայաստանի Հանրապետության ամբողջ տարածքում։
6. Քաղաքացիական պաշտպանության միջոցառումները կազմակերպվում և իրականացվում են տարածքային և արտադրական առանձնահատկություններից ելնելով։
7. Քաղաքացիական պաշտպանության ղեկավարումն իրականացվում է կենտրոնացված կառավարման սկզբունքով։

**ԳԼՈՒԽ 3**

**ՔԱՂԱՔԱՑԻԱԿԱՆ ՊԱՇՏՊԱՆՈՒԹՅԱՆ ՆԱԽԱՊԱՏՐԱՍՏԱԿԱՆ ՄԻՋՈՑԱՌՈՒՄՆԵՐԸ**

**Հոդված 4**. Քաղաքացիական պաշտպանության ուժերի ստեղծումը և մշտական պատրաստականության ապահովումըу

1. Քաղաքացիական պաշտպանության ուժերն են՝
2. քաղաքացիական պաշտպանության ստորաբաժանումները.
3. փրկարար ուժերը.

**2.** Քաղաքացիական պաշտպանության ստորաբաժանումներն ընդգրկվում են լիազոր մարմնի կազմում, համարվում են մշտական պատրաստության փրկարարական ստորաբաժանումներ և նախատեսված են քաղաքացիական պաշտպանության միջոցառումների իրականացման համար:

**3.** Քաղաքացիական պաշտպանության ստորաբաժանումների համալրման, նախապատրաստման, կիրառման կարգը և իրավասությունը կարգավորվում են Քաղաքացիական պաշտպանության ստորաբաժանումների մասին օրենքով:

**4.** Փրկարար ուժերի ստեղծման և գործունեության հիմքերն ու կարգը, փրկարարական և անհետաձգելի վթարավերականգնողական աշխատանքներին մասնակցող փրկարարների և քաղաքացիների իրավունքները, պարտականությունները, սոցիալական երաշխիքները և նյութական ապահովության հիմքերը կարգավորվում են Փրկարար ուժերի և փրկարարի կարգավիճակի մասին օրենքով:

 **5.** Քաղաքացիական պաշտպանության ուժերի մշտական պատրաստականության ապահովումը իրականացվում է քաղաքացիական պաշտպանության ուժերի առօրյա գործունեության իրականացման և նրանց պատրաստման միջոցով։

**Հոդված 5.** Քաղաքացիական պաշտպանության տեսանկյունից՝ բնակելի կառուցապատման, գործառնական այլ տարածքների գլխավոր հատակագծերում և մանրամասն հատակագծման նախագծերում կարևորագույն նշանակության կազմակերպությունների (օբյեկտների) նպատակահարմար տեղաբաշխումը, դրանց անվտանգ և անխափան գործունեությանն ուղղված միջոցառումների ապահովումը

1. Կարևորագույն նշանակության կազմակերպությունները (օբյեկտները) բնակելի կառուցապատման, գործառնական այլ տարածքների գլխավոր հատակագծերում և մանրամասն հատակագծման նախագծերում տեղաբաշխվում են բնակելի տարածքներից անվտանգ հեռավորության վրա՝ դրանց խոցման կամ վթարի դեպքում մարդկային և նյութական կորուստների կանխման և հնարավորինս նվազեցման նպատակով։
2. Քաղաքացիական պաշտպանության տեսանկյունից՝ բնակելի կառուցապատման, գործառնական այլ տարածքների գլխավոր հատակագծերում և մանրամասն հատակագծման նախագծերում կարևորագույն նշանակության կազմակերպությունների (օբյեկտների) նպատակահարմար տեղաբաշխման, ինչպես նաև շենքերի, շինությունների, ինժեներական ցանցերի, հիդրոտեխնիկական կառույցների, տրանսպորտային հաղորդակցության ուղիների և մայրուղիների շինարարության անվտանգության ու հուսալիության միջոցառումները կազմակերպում և ապահովում են տեղական ինքնակառավարման մարմինները՝ գործող օրենսդրության և նորմատիվատեխնիկական փաստաթղթերի պահանջներին համապատասխան:

**Հոդված 6.** Քաղաքացիական պաշտպանության կառավարման, կապի ու ազդարարման համակարգերի ստեղծումը և դրանց գործունեության ապահովումը

* 1. Քաղաքացիական պաշտպանության կառավարման, կապի և ազդարարման համակարգերը ստեղծվում են խաղաղ ժամանակ՝ ռազմական դրության պայմաններում կառավարման անընդհատության ապահովման, պետական, տարածքային կառավարման և տեղական ինքնակառավարման մարմինների, կազմակերպությունների և բնակչության ազդարարման կազմակերպման, քաղաքացիական պաշտպանության ուժերի և միջոցների ղեկավարման իրականացման նպատակով։
	2. Քաղաքացիական պաշտպանության կառավարման համակարգը կազմակերպվում է այն հաշվարկով, որ համակարգի գործունեության մեկ կամ մի քանի խաթարումները չխափանի ամբողջ համակարգի աշխատանքը։
	3. Պետական, տարածքային կառավարման և տեղական ինքնակառավարման մարմինների, կազմակերպությունների ղեկավարները կազմակերպում են քաղաքացիական պաշտպանության կառավարման համակարգի մարմինների աշխատանքները և պատասխանատու են անընդհատ և կայուն կառավարման ապահովման համար։
	4. Բնակչության ազդարարման նպատակով ստեղծվող քաղաքացիական պաշտպանության լոկալ (տեղային) ազդարարման համակարգերը պետք է ապահովեն տվյալ համայնքի (վարչական շրջանի, բնակավայրի) կառուցապատման տարածքի ազդարարման ձայնածածկույթը և համակցվեն լիազոր մարմնի կենտրոնացված ազդարարման համակարգին:
	5. Ազդարարման համակարգի փորձարկման և ազդարարման հաղորդագրությունների, ինչպես նաև այդ հաղորդագրություններով բնակչությանն առաջարկվող վարվելակերպի կանոնները հաստատում է լիազոր մարմնի ղեկավարը:
	6. Կարևորագույն նշանակության և զորահավաքային առաջադրանք ունեցող կազմակերպությունների աշխատողների և հարակից վտանգավոր տարածքում բնակվող բնակչության ազդարարման նպատակով ստեղծվող քաղաքացիական պաշտպանության լոկալ (տեղային) ազդարարման համակարգերը պետք է ապահովեն տվյալ կազմակերպության և հարակից վտանգավոր տարածքի կառուցապատման գոտու ազդարարման ձայնածածկույթը և համակցվեն լիազոր մարմնի կենտրոնացված ազդարարման համակարգին, ունենան տեղից ու կենտրոնացված գործարկման հնարավորություն։

**Հոդված 7.** Պետական, տարածքային կառավարման, տեղական ինքնակառավարման մարմինների ու կազմակերպությունների պատրաստումը և բնակչության ուսուցումը

* 1. Քաղաքացիական պաշտպանության ոլորտում պետական, տարածքային կառավարման և տեղական ինքնակառավարման մարմինների ու կազմակերպությունների պատրաստման հիմնական նպատակն է՝ կատարելագործել աշխատողների տեսական գիտելիքները և գործնական ունակությունները` ուղղված քաղաքացիական պաշտպանության միջոցառումների իրականացմանը, բնակչության, նյութական և մշակութային արժեքների պաշտպանությանը, պետական, տարածքային կառավարման և տեղական ինքնա­կառավարման մարմինների ու կազմակերպությունների գործունեության ապահովմանը։
	2. Քաղաքացիական պաշտպանության ոլորտում պետական, տարածքային կառավարման և տեղական ինքնակառավարման մարմինների ու կազմակերպությունների պատրաստումն իրականացվում է ուսումնավարժությունների, վարժանքների, դասախոսությունների, սեմինարների անցկացմամբ, լիազոր մարմնի ուսումնական հաստատությունում որակավորման բարձրացման դասընթացներին մասնակցության, ինքնուրույն պարապմունքների, ինչպես նաև դիդակտիկ նյութերի, հուշաթերթիկների, հոդվածաշարերի ու տեսալսողական տեղեկատվության միջոցով:
	3. Պետական, տարածքային կառավարման մարմինները և Երևանի քաղաքապետարանը յուրաքանչյուր տարի մինչև դեկտեմբերի 10-ը լիազոր մարմնի հետ համաձայնեցնում և հաստատում են քաղաքացիական պաշտպանության նախապատրաստման հաջորդ տարվա պլանը։
	4. Տեղական ինքնակառավարման մարմինները (բացառությամբ Երևանի քաղաքապետարանը), ինչպես նաև քաղաքացիական պաշտպանության պլաններ մշակող կազմակերպությունները յուրաքանչյուր տարի մինչև դեկտեմբերի 20-ը լիազոր մարմնի տարածքային ստորաբաժանումների հետ համաձայնեցնում և հաստատում են քաղաքացիական պաշտպանության նախապատրաստման հաջորդ տարվա պլանը։
	5. Քաղաքացիական պաշտպանության ոլորտում պետական, տարածքային կառավարման և տեղական ինքնակառավարման մարմինների ու կազմակերպությունների պատրաստման և տվյալ ոլորտի հիմնահարցերով բնակչության ուսուցման կարգն ու ծրագիրը սահմանում է Կառավարությունը։

**Հոդված 8.** Ճառագայթային, քիմիական ու ~~(~~կենսաբանական~~)~~ իրավիճակի մշտական հսկողության համակարգի ստեղծումը

1. Ճառագայթային, քիմիական ու կենսաբանական իրավիճակի մշտական հսկողության համակարգի ստեղծման նպատակն է՝
2. քաղաքացիական պաշտպանության միջոցառումներ իրականացնելիս՝ շրջակա միջավայրի օբյեկտների (հողի, օդի, ջրի, բուսածածկույթի, սննդամթերքի, սննդահումքի, անասնակերի) ռադիոակտիվ, քիմիական աղտոտվածության ու մանրէաբանական (կենսաբանական) վարակվածության օպերատիվ որակական ցուցանշումը (ինդիկացիա).
3. շրջակա միջավայրից վերցված փորձանմուշներում` լաբորատոր պայմաններում ռադիոակտիվ, քիմիական նյութերի ու մանրէների քանակի որոշումն ու եզրակացության տրամադրումը.
4. մշտական հսկողության արդյունքների հիման վրա ռադիոակտիվ, քիմիական վտանգավոր գործոնների ու վարակիչ հիվանդությունների հարուցիչներից բնակչության և գյուղատնտեսության պաշտպանության առաջնահերթ միջոցառումների իրականացումը։
5. Համակարգն ունի 3 մակարդակ`

**1)** հանրապետական,

**2)** մարզային,

**3)** համայնքային:

1. Հանրապետական մակարդակը ներառում է այն պետական մարմինները (նրանց ենթակա կազմակերպությունները (կառույցները)), որոնց գործունեությունը ներառում է սույն հոդվածի առաջին մասում նշված նպատակներից որևիցե մեկի իրականացումը:
2. Մարզային մակարդակը ներառում է պետական մարմինների՝ մարզերում գործող ստորաբաժանումները, կամ կազմակերպությունները, որոնց գործունեությունը ներառում է սույն հոդվածի առաջին մասում նշված նպատակներից որևիցե մեկի իրականացումը:
3. Համայնքային մակարդակը ներառում է համայնքներում գործող կազմակերպությունները, որոնց գործունեությունը ներառում է սույն հոդվածի առաջին մասում նշված նպատակներից որևիցե մեկի իրականացումը:
4. Ճառագայթային, քիմիական ու կենսաբանական իրավիճակի մշտական հսկողության համակարգի մարմիններն են`

**1)** Լիազոր մարմինը.

**2)** Հայաստանի Հանրապետության առողջապահության ոլորտի պետական լիազոր մարմինը.

**4)** Հայաստանի Հանրապետության էկոնոմիկայի ոլորտի պետական լիազոր մարմինը.

**5)** Հայաստանի Հանրապետության շրջակա միջավայրի ոլորտի պետական լիազոր մարմինը.

**6)** Հայաստանի Հանրապետության պաշտպանության ոլորտի պետական լիազոր մարմինը.

**7)** Հայաստանի Հանրապետության միջուկային անվտանգության կարգավորման ոլորտի պետական լիազոր մարմինը.

**8)** [Առողջապահական և աշխատանքի ոլորտի վերահսկողություն իրականացնող տեսչական մարմինը](https://www.gov.am/am/bodies-under-government/254/) .

**9)** [Բնապահպանության և ընդերքի ոլորտի վերահսկողություն իրականացնող տեսչական մարմինը](https://www.gov.am/am/bodies-under-government/42/) .

**10)** [Սննդամթերքի անվտանգության ոլորտի վերահսկողություն իրականացնող տեսչական մարմինը](https://www.gov.am/am/bodies-under-government/207/) ։

1. Համակարգի մարմիններն իրենց գործունեությունն իրականացնում են`

**1)** ամենօրյա աշխատակարգով` խաղաղ ժամանակ, նորմալ ճառագայթային, քիմիական ու կենսաբանական իրավիճակի պայմաններում, մշտական հսկողությունն իրականացվում է այն խնդիրների ծավալով, որոնք սահմանվում են տվյալ մարմինների համար։ Մշտական հսկողության արդյունքների մասին տեղեկատվությունը տրամադրվում է լիազոր մարմնին, հանրությանը և շահառուներին.

1. Ճառագայթային, քիմիական ու կենսաբանական իրավիճակի մշտական հսկողության գործընթացում ներգրավված պետական մարմինների հետ փոխգործողության կազմակերպումն իրականացնում է լիազոր մարմինը։
2. Ճառագայթային, քիմիական ու կենսաբանական իրավիճակի մշտական հսկողության մարզային համակարգը ստեղծում և տեղեկատվության փոխանակման կարգը հաստատում է մարզպետը։ Ճառագայթային, քիմիական ու ~~(~~կենսաբանական~~)~~ իրավիճակի մշտական հսկողության մարզային համակարգում ներգրավված կազմակերպությունների հետ փոխգործողության կազմակերպումն իրականացնում է Լիազոր մարմնի տարածքային ստորաբաժանումը։
3. Ճառագայթային, քիմիական ու կենսաբանական իրավիճակի մշտական հսկողության համայնքային համակարգը ստեղծում և գործունեության կարգը հաստատվում է համայնքի ղեկավարը։ Ճառագայթային, քիմիական ու կենսաբանական իրավիճակի մշտական հսկողության համայնքային համակարգում ներգրավված կազմակերպությունների հետ փոխգործողության կազմակերպումն իրականացնում է լիազոր մարմնի տարածքային ստորաբաժանումը։

**Հոդված 9.** Պետական, տարածքային կառավարման, տեղական ինքնակառավարման մարմինների, կազմակերպությունների և բնակչության իրազեկման ապահովումը․

* 1. Պետական, տարածքային կառավարման, տեղական ինքնակառավարման մարմինները և կազմակերպություններն իրականացնում են քաղաքացիական պաշտպանության ուղղությամբ կրթական ծրագրերի ներդնումը, բնակչության և իրենց աշխատողների ուսուցումը, ուսումնավարժությունների անցկացումը և իրազեկման ապահովումը՝ ուշադրություն դարձնելով խոցելի խմբերի կարիքներին։
	2. Պետական, տարածքային կառավարման, տեղական ինքնակառավարման մարմինները և կազմակերպություններն ապահովում են հաշմանդամություն ունեցող անձանց համար տեղեկատվության հասանելիությունը, իսկ ազգային փոքրամասնությունների ներկայացուցիչների համար՝ համապատասխան լեզուներով թարգմանությամբ։

**Հոդված 10.** Քաղաքացիական պաշտպանության կառույցների նախապատրաստումը

1. **Բնակչության պատսպարման համար նախատեսված են․**

**1) ապաստարանները, որոնք նախատեսված են ռազմական դրության ժամանակ գործունեությունը** շարունակող կազմակերպությունների աշխատողների և դրանց պատսպարման հաշվարկներով կցագրված բնակչության պատսպարման համար․

**2)** հակաճառագայթային թաքստոցները, որոնք նախատեսված են Հայկական ատոմային էլեկտրակայանի միջուկային և (կամ) ճառագայթային վթարների դեպքում նախահարձակ պաշտպանական միջոցառումների իրականացման և շտապ պաշտպանական միջոցառումների պլանավորման գոտիներում գտնվող համայնքների բնակչության և կազմակերպությունների աշխատողների պատսպարման համար, ինչպես նաև թույլ ավերածությունների գոտում (0,1-ից 0,2 կգ\*ուժ/սմ2) գտնվող բնակչության և կազմակերպությունների աշխատողների պատսպարման համար․

**3)** պարզագույն թաքստոցները, որոնք նախատեսված են թույլ ավերածությունների գոտուց դուրս գտնվող բնակչության և կազմակերպությունների աշխատողների պատսպարման համար․

**4)** արագ կառուցվող թաքստոցները, որոնք նախատեսված են քաղաքացիական պաշտպանության կառույցներին չամրագրված բնակչության պատսպարելու համար և կառուցվում են հակառակորդի հարձակման սպառնալիքի ժամանակ:

1. **Քաղաքացիական պաշտպանության կառույցների** և պարզագույն թաքստոցների **ֆոնդի կուտակումն իրականացվում է՝**
	1. ք**աղաքացիական պաշտպանության** կառույցների շինարարությամբ.
	2. նախկինում կառուցված և նպատակային օգտագործման ոչ պիտանի ապաստարանների և հակաճառագայթային թաքստոցների վերակառուցմամբ և վերանորոգմամբ.
	3. ռազմական դրության ժամանակ պարզագույն թաքստոցները (նկուղները) հակաճառագայթային թաքստոցների նորմատիվ պահանջներին հարմարեցմամբ.
	4. արագ կառուցվող թաքստոցների նախատեսմամբ:
2. **Քաղաքաշինության** կոմիտեն՝
3. համակարգում է կառույցների վաղօրոք նախապատրաստման, պահպանման, շահագործման, ինչպես նաև կառուցման, վերակառուցման ու նորոգման միջոցառումների մշակման աշխատանքները.
4. hաստատում է նոր շինարարության և կառուցապատման ժամանակ քաղաքացիական պաշտպանության ինժեներատեխնիկական միջոցառումների նախատեսման և իրականացման շինարարական նորմերը:
5. **Տեղական** ինքնակառավարման մարմինները կազմակերպում և հսկողություն են իրականացնում քաղաքացիական պաշտպանության կառույցների վաղօրոք նախապատրաստման, պահպանման, շահագործման, ինչպես նաև կառուցման, վերակառուցման ու նորոգման աշխատանքները՝ Հայաստանի Հանրապետության վրա զինված հարձակման, դրա անմիջական վտանգի առկայության կամ պատերազմ հայտարարելու դեպքում բնակչության պատսպարման նպատակով։
6. Ապաստարան կամ հակաճառագայթային թաքստոց ներառող շինությունների վերակառուցման, նպատակային նշանակության փոփոխության և օտարման հետ կապված հարաբերությունները կարգավորվում են Կառավարության որոշմամբ սահմանված կարգով։
7. Քաղաքացիական պաշտպանության կառույցների պահպանումը իրականացվում է քաղաքաշինության և քաղաքացիական պաշտպանության բնագավառի նորմերին և կանոններին համապատասխան:
8. Քաղաքացիական պաշտպանության կառույցները խաղաղ ժամանակ կարող են օգտագործվել տնտեսական նպատակներով՝ պահպանելով դրանց պատրաստականության վիճակի բերելու հնարավորությունը քաղաքացիական պաշտպանության պլաններով նախատեսված ժամկետներում:
9. Մասնավորեցվող կազմակերպությունների ապաստարանները և հակաճառագայթային թաքստոցները մասնավորեցման ենթակա չեն: Դրանք առանձնացվում են մասնավորեցվող կազմակերպությունների գույքի կազմից և հանձնվում պետական գույքի կառավարման ոլորտի լիազոր մարմնի տնօրինությանը:
10. Ապաստարան կամ հակաճառագայթային թաքստոց ունեցող, ինչպես նաև տնտեսական նպատակներով տվյալ կառույցն օգտագործող ֆիզիկական կամ իրավաբանական անձինք լիազոր մարմնի հետ կնքում են քաղաքացիական պաշտպանության կառույցի պահպանման, տնտեսական նպատակով օգտագործման և պատրաստականության բերման մասին պայմանագիր: Բնակավայրերի տարածքում տեղակայված պարզագույն թաքստոցների տարածքները տնտեսական նպատակով օգտագործող իրավաբանական և ֆիզիկական անձինք համայնքի ղեկավարի հետ կնքում են պայմանագիր տվյալ տարածքներն, անհրաժեշտության դեպքում, բնակչության պատսպարման կազմակերպման համար օգտագործելու վերաբերյալ: Նշված պայմանագրերի օրինակելի ձևերը հաստատում է Հայաստանի Հանրապետության կառավարությունը:
11. Քաղաքացիական պաշտպանության կառույցների պահպանման, շահագործման, վերականգման, վերանորոգման և սարքավորումների փոփոխման նախագծման ու իրականացման միջոցառումների նյութատեխնիկական ապահովումն և ֆինանսավորումն իրականացվում է՝
	1. քաղաքացիական պաշտպանության կառույցները, որոնք հանդիսանում են պետական սեփականություն (պետական, տարածքային կառավարման մարմինների տնօրինության ներքո գտնվող քաղաքացիական պաշտպանության կառույցներ), ֆինանսավորվում են Հայաստանի Հանրապետության պետական բյուջեի հաշվին.
	2. քաղաքացիական պաշտպանության կառույցները, որոնք հանդիսանում են համայնքային սեփականություն, ֆինանսավորվում են համայնքային բյուջեի հաշվին.
	3. քաղաքացիական պաշտպանության կառույցները, որոնք հանդիսանում են պետական սեփականություն և գտնվում են կազմակերպությունների տարածքներում և նախատեսված են տվյալ կազմակերպության աշխատողների պատսպարման համար, ֆինանսավորվում են տվյալ կազմակերպության հաշվին՝ քաղաքացիական պաշտպանության կառույցի պահպանման, տնտեսական նպատակով օգտագործման և պատրաստականության բերման մասին պայմանագրի համաձայն.
	4. քաղաքացիական պաշտպանության կառույցները, որոնք մասնավորեցված են և հանդիսանում են կազմակերպությունների կամ ֆիզիկական անձանց սեփականություն և նախատեսված են տվյալ կազմակերպության աշխատողների պատսպարման համար, ֆինանսավորվում են տվյալ կազմակերպության կամ ֆիզիկական անձի կողմից՝ քաղաքացիական պաշտպանության կառույցի պահպանման, տնտեսական նպատակով օգտագործման և պատրաստականության բերման մասին պայմանագրի համաձայն:
12. Ապաստարան կամ հակաճառագայթային թաքստոց ներառող շինությունների վերակառուցման, նպատակային նշանակության փոփոխության և օտարման վերաբերյալ լիազոր մարմնի կողմից համաձայնություն չլինելու դեպքում ապաստարան կամ հակաճառագայթային թաքստոց ներառող շինությունների վերակառուցումը, նպատակային նշանակության փոփոխությունը և օտարումը արգելվում է։
13. Քաղաքաշինության, տեխնիկական և հրդեհային անվտանգության տեսչական մարմինն իրականացնում է վերահսկողություն քաղաքացիական պաշտպանության կառույցների վերաբերյալ քաղաքաշինության, տեխնիկական և հրդեհային անվտանգության բնագավառների նորմատիվ փաստաթղթերի պահանջների կատարման նկատմամբ։
14. Քաղաքացիական պաշտպանության կառույցների պահպանման և շահագործման կարգը սահմանում է Հայաստանի Հանրապետության կառավարությունը:
15. Տեղական ինքնակառավարման մարմինները, կազմակերպությունների հետ համատեղ անցկացնում են բնակչության ամրագրման միջոցառումներ՝ բնակչության պատսպարման հաշվարկները ներկայացնելով լիազոր մարմնի տարածքային ստորաբաժանում։
16. Պետական, տարածքային կառավարման և տեղական ինքնակառավարման մարմիններն ու կազմակերպություններն իրականացնում են իրենց աշխատողների ամրագրումը քաղաքացիական պաշտպանության կառույցներին։

**Հոդված 11.** Անհատական պաշտպանության միջոցների, սննդամթերքի, բժշկական արտադրատեսակների ու նյութատեխնիկական պաշարների կուտակումը և պահպանումը

1. Քաղաքացիական պաշտպանության միջոցառումների իրականացման նպատակով պետական, տարածքային կառավարման, տեղական ինքնակառավարման մարմինները ու կազմակերպությունները կուտակում և պահպանում **են** անհատական պաշտպանության միջոցների, սննդամթերքի, բժշկական արտադրատեսակների ու նյութատեխնիկական պաշարներ, որոնք ներառվում են քաղաքացիական պաշտպանության պլաններում և քաղաքացիական պաշտպանության պլան-ժամանակացույցերում:
2. Քաղաքացիական պաշտպանության միջոցառումների իրականացման համար անհրաժեշտ անհատական պաշտպանության միջոցների, սննդամթերքի, բժշկական արտադրատեսակների ու նյութատեխնիկական պաշարների անվանացանկը, չափաքանակը, ձեռքբերման, թարմացման և դուրսգրման կարգը սահմանում է Կառավարությունը։

**Հոդված 12**. Քաղաքացիական պաշտպանության պլանների (պլան-ժամանակացույցերի) մշակումը

1. Քաղաքացիական պաշտպանության պլանները դասակարգվում են՝
2. քաղաքացիական պաշտպանության հանրապետական պլան.
3. պետական մարմինների քաղաքացիական պաշտպանության պլան.
4. մարզի քաղաքացիական պաշտպանության պլան.
5. համայնքի (Երևան քաղաքի) քաղաքացիական պաշտպանության պլան.
6. կազմակերպության (անկախ կազմակերպական-իրավական ձևից) քաղաքացիական պաշտպանության պլան (պլան-ժամանակացույց):
7. Քաղաքացիական պաշտպանության պլանները և քաղաքացիական պաշտպանության պլան-ժամանակացույցերերը ճշգրտվում են տարին 1 անգամ՝ հունվարի 1 դրությամբ, իսկ փոփոխություն կատարման անհրաժեշտության դեպքում՝ եռամսյա ժամկետում։
8. Քաղաքացիական պաշտպանության պլանների (պլան-ժամանակացույցերի) մշակման, համաձայնեցման և հաստատման կարգը ու քաղաքացիական պաշտպանության պլանների (պլան-ժամանակացույցերի) օրինակելի ձևերը սահմանում է Կառավարությունը։

**Հոդված 13.** Բնակչության, նյութական և մշակութային արժեքների տարհանման միջոցառումների իրականացման պլանավորումը

**1.** Տարհանման միջոցառումներն իրականացվում են`

**1)** բնակչության շրջանում կորուստների նվազեցման և զորահավաքային ռեսուրսների պահպանման, ինչպես նաև տնտեսության զորահավաքային առաջադրանքների կատարման ապահովման համար.

**2)** ռազմական դրության ժամանակ իրենց արտադրական գործունեությունը շարունակող կազմակերպությունների կայուն գործունեության ապահովման համար.

**3)** ռազմական գործողությունների վարման ժամանակ կամ այդ գործողությունների հետևանքով ոչնչացումից, հափշտակումից կամ վնասումից նյութական և մշակութային արժեքների պաշտպանության համար.

 **2.** Տարհանումն իրականացվում է սահմանամերձ բնակավայրերից և տարածքներից ռազմական դրության ժամանակ, հակառակորդի հանկարծակի հարձակման կամ դրա անմիջական սպառնալիքի, ինչպես նաև մարտական գործողությունների վարման և զենքի տեսակների անմիջական կիրառման կամ դրա սպառնալիքի դեպքում, որոնց հետևանքով որոշակի տարածքում (բնակավայրերում, կազմակերպություններում) կարող են առաջանալ մարդկանց կյանքի և կենսագործունեության բնականոն պայմանների վրա բացասաբար ազդող գործոններ։

**3.** Տարհանման ենթակա նյութական արժեքները բաժանվում են հետևյալ խմբերի`

**1)** պետական արժեքներ` ոսկու արժութային պաշարները, բանկային ակտիվները, արժեթղթերը, չափանմուշները, թանկարժեք մետաղների ու քարերի պաշարները և արխիվները.

**2)** արտադրական և գիտական արժեքներ` հազվագյուտ ու արժեքավոր գիտական և արտադրական սարքավորումները, տեխնիկական փաստաթղթերի ապահովագրական ֆոնդը, արժեքավոր գիտական փաստաթղթերը, էլեկտրոնային կրիչներով տվյալների շտեմարանը, կազմակերպությունների բացառիկ գիտական ժողովածուներն ու ֆոնդերը.

**3)** պարենային պաշարներ, ջրամատակարարման կազմակերպությունների սարքավորումներ, առողջապահական կազմակերպությունների բժշկական սարքավորումներ, բժշկական գույքի պաշարներ և նյութական միջոցների պաշարներ, որոնք անհրաժեշտ են բնակչության առաջնահերթ կենսաապահովման համար.

**4)** գյուղատնտեսական կենդանիներ, հացահատիկային մշակաբույսերի, սերմի և կերի պաշարներ.

**5)** նյութական միջոցների պաշարներ` վթարափրկարարական և այլ անհետաձգելի աշխատանքների իրականացման ապահովման համար:

4. Բնակչության, նյութական և մշակութային արժեքների տարհանման պլանավորման, անցկացման, ապահովման ու անվտանգ տարածքում դրանց տեղաբաշխման, ինչպես նաև տարհանված բնակչության կենսագործունեության, նյութական և մշակութային արժեքների պահպանման կազմակերպման համար պատասխանատվություն են կրում համապատասխան տարածքային կառավարման, տեղական ինքնակառավարման մարմինների և կազմակերպությունների ղեկավարները:

**Հոդված 14.** Քաղաքացիական պաշտպանության վիճակի համալիր գնահատումը

**1.** Քաղաքացիական պաշտպանության վիճակի համալիր գնահատման նպատակն է պետական, տարածքային կառավարման, տեղական ինքնակառավարման մարմինների ու կազմակերպությունների կողմից քաղաքացիական պաշտպանության խնդիրների իրականացման պատրաստվածության աստիճանի որոշումը։

**2.** Պետական մարմինների, մարզերի, համայնքների ու կազմակերպությունների քաղաքացիական պաշտպանության վիճակի համալիր գնահատումը պլանավորվում է յուրաքանչյուր 3 տարին մեկ։

**3.** Քաղաքացիական պաշտպանության վիճակի համալիր գնահատումն իրականացվում է`

**1)** լիազոր մարմնի կողմից` պետական, տարածքային կառավարման և տեղական ինքնակառավարման մարմիններում, կազմակերպություններում (անկախ կազմակերպաիրավական ձևից).

**2)** պետական, տարածքային կառավարման և տեղական ինքնակառավարման մարմինների ղեկավարների կողմից՝ ենթակա քաղաքացիական պաշտպանության կառավարման համակարգերում:

**4.** Համալիր գնահատման նպատակը, բովանդակությունը, շրջանակը, ուղղությունները, ժամանակը, ընդգրկվող (գնահատվող) մարմինները, կազմակերպությունները, քաղաքացիական պաշտպանության ուժերը և միջոցները որոշվում են գնահատման եռամյա պլանով, որը մշակում է լիազոր մարմինը և հաստատում՝ Հայաստանի Հանրապետության վարչապետը:

**5.** Պետական մարմինների, մարզերի, համայնքների ու կազմակերպությունների քաղաքացիական պաշտպանության վիճակի համալիր գնահատման կարգը սահմանում է Կառավարությունը:

**ԳԼՈՒԽ 4**

**ՔԱՂԱՔԱՑԻԱԿԱՆ ՊԱՇՏՊԱՆՈՒԹՅԱՆ ՀԻՄՆԱԿԱՆ ՄԻՋՈՑԱՌՈՒՄՆԵՐԸ**

**Հոդված 15.** Պետական, տարածքային կառավարման մարմինների, տեղական ինքնակառավարման մարմինների, կազմակերպությունների և բնակչության ազդարարումն ու իրազեկումը

1. Պետական, տարածքային կառավարման մարմինների, տեղական ինքնակառավարման մարմինների, կազմակերպությունների և բնակչության ազդարարումն իրականացվում է կապի և ազդարարման բոլոր միջոցներով` էլեկտրաշչակների և բարձրախոսային (ստացիոնար և շարժական) սարքերով, համացանցային կապով ու հեռախոսակապով, տեսալսողական տեղեկատվության, բջջային կապի և այլ միջոցներով։
2. Բարձր տեխնոլոգիական արդյունաբերության ոլորտի պետական լիազոր մարմինը կազմակերպում և իրականացնում է կապի հանրապետական, տեղական և այլ ցանցերի առաջնահերթ օգտագործումը՝ պետական, տարածքային կառավարման, տեղական ինքնակառավարման մարմինների, կազմակերպությունների և բնակչության ազդարարման նպատակով։
3. Իրազեկումը իրականացվում է պետական, տարածքային կառավարման, տեղական ինքնակառավարման մարմիններին, կազմակերպություններին ու բնակչությանն ազդարարման համակարգերով, զանգվածային լրատվության և (կամ) այլ միջոցներով (եղանակներով) տեղեկատվության տրամադրման միջոցով, Հայաստանի Հանրապետության վրա զինված հարձակման, բնակչության և տարածքների պաշտպանության ուղղությամբ իրականացվող կամ նախատեսվող միջոցառումների վերաբերյալ, ինչպես նաև խուճապի կանխման ու քարոզչության նպատակով։
4. Լիազոր մարմինը կազմակերպում է պետական, տարածքային կառավարման մարմինների, տեղական ինքնակառավարման մարմինների և բնակչության ազդարարումը և իրազեկումը, համակարգում Հայաստանի Հանրապետության տարածքում բնակչության կենտրոնացված ազդարարման հանրապետական համակարգի գործունեության ապահովմանն ուղղված միջոցառումները:
5. Հակառակորդի հանկարծակի հարձակման դեպքում, ստեղծված իրավիճակից ելնելով, տեղական ինքնակառավարման մարմինները իրականացնում են համայնքի բնակչության ազդարարումը։
6. Հակառակորդի հանկարծակի հարձակման դեպքում, ստեղծված իրավիճակից ելնելով, վտանգավոր օբյեկտների ղեկավարներն իրականացնում է կազմակերպության աշխատակիցների վտանգավոր գոտում գտնվող բնակչության ազդարարումը:
7. Պետական մարմինների և բնակչության ազդարարման և իրազեկման կարգը սահմանում է Կառավարությունը։

**Հոդված 16.** Բնակչության, նյութական և մշակութային արժեքների տարհանումը և տեղաբաշխումը

1. Բնակչության տարհանման կազմակերպումը, տարհանված բնակչության տեղաբաշխումն ու կենսաապահովումը և մշտական բնակության վայրեր բնակչության վերադարձն ապահովում են պետական, տարածքային կառավարման ու տեղական ինքնակառավարման մարմինները։
2. Տարհանման մասին որոշումն ընդունում է Կառավարությունը:
3. Հակառակորդի հանկարծակի հարձակման դեպքում մինչև Կառավարության կողմից բնակչության տարհանման մասին որոշման ընդունումը` ստեղծված իրավիճակից ելնելով բնակչության տարհանման մասին որոշում կարող են ընդունվել նաև, համայնքների ղեկավարների կողմից` այդ մասին զեկուցելով տարածքային կառավարման մարմինների ղեկավարներին և Տարածքային կառավարման և ենթակառուցվածքների նախարարին:
4. Բնակչության, նյութական և մշակութային արժեքների տարհանման և տեղաբաշխման կարգը սահմանում է Կառավարությունը։

**Հոդված 17.** Բնակչության պատսպարումը

1. Բնակչության պատսպարումը մարդկանց կյանքի և գործունեության ապահովման հիմնական միջոցն է:
2. Բնակչության պատսպարումն իրականացվում է հետևյալ քաղաքացիական պաշտպանության կառույցներում և պարզագույն թաքստոցներում՝

**1)** ստորգետնյա հատուկ շինություններ` ապաստարաններ, թաքստոցներ (հակաճառագայթային, պարզագույն, նկուղներ, կիսանկուղներ, խորացված տարածքներ, հանքախորշեր, ստորգետնյա անցումներ), մետրոպոլիտեն.

**2)** բնակելի, հասարակական և արտադրական նշանակության օբյեկտների տարածքներ՝ նկուղներ, կիսանկուղներ, ստորգետնյա հատվածներ։

1. Բնակչության պատսպարման միջոցառումների կազմակերպման և իրականացման ընթացքում հաշվի են առնվում նաև հաշմանդամություն,ինքնուրույն տեղաշարժման դժվարություններ ունեցող անձանց, ինչպես նաև հղիների և կերակրող մայրերի, երեխաների և տարեցների համար պատսպարման հետ կապված առանձնահատկությունները։
2. Բնակչության պատսպարման կարգը սահմանում է Կառավարությունը։

**Հոդված 18.** Բնակչությանն անհատական պաշտպանության միջոցներով ապահովումը.

1. Անհատական պաշտպանության միջոցներով ապահովվում են՝
2. փրկարար ուժերի անձնակազմը` զտող հակագազերով, շնչադիմակներով, մաշկի պաշտպանության միջոցներով, իսկ քիմիական վտանգավոր օբյեկտներում վթարի վերացման աշխատանքներին մասնակցող փրկարար ուժերի անձնակազմը նաև լրացուցիչ մեկուսացնող և արդյունաբերական հակագազերով.
3. սահմանամերձ` մինչև 10 կմ շառավղով գոտու բնակավայրերի բնակչությունը` զտող հակագազերով և համազորային պաշտպանական լրակազմերով.
4. կազմակերպությունների աշխատողները, Հայկական ատոմային էլեկտրակայանի շուրջ 10 կմ շառավղով գոտու բնակավայրերի բնակչությունը` զտող հակագազերով և շնչադիմակներով (անհատական պաշտպանության միջոցներով).
5. քիմիական վտանգավոր օբյեկտների անձնակազմը` մեկուսացնող և արդյունաբերական հակագազերով.
6. բնակչությունը` զտող հակագազերով:

**Հոդված 19.** Ռազմական գործողությունների հետևանքով տուժած բնակչության բժշկական օգնության և սպասարկման ապահովումը

1. Ռազմական գործողությունների հետևանքով տուժած բնակչության բժշկական օգնության և սպասարկման ապահովումը ներառում է՝
	1. բնակչության բժշկական օգնության ու սպասարկման կազմակերպումը.
	2. սանիտարահակահամաճարակային միջոցառումների կազմակերպումը և իրականացնումը:
2. Ռազմական գործողությունների հետևանքով տուժած բնակչության բժշկական օգնության և սպասարկման ապահովման պատասխանատուն է Առողջապահության ոլորտի պետական լիազոր մարմինը։

**Հոդված 20.** Վտանգավոր տարածքների բացահայտումը, ճառագայթային, քիմիական և կենսաբանական միջոցներից վնասազերծումն ու վարակազերծումը․

* + 1. Վտանգավոր տարածքների բացահայտման գործընթացում ներգրավված մարմինների խնդիրներն են`

1) լիազոր մարմնի խնդիրներն են`

**ա.** ներգրավված մարմիններին ստեղծված իրավիճակի մասին տեղեկատվության տրամադրումը,

**բ.** վտանգավոր տարածքների բացահայտման գործընթացում ներգրավված մարմինների գործունեության համակարգումն ու փոխգործողության կազմակերպումը ռազմական դրության պայմաններում,

**գ.** ճառագայթային, քիմիական օպերատիվ հետախուզության և մոնիթորինգի իրականացումը,

**դ.** Հայաստանի Հանրապետության տարածքում ռադիոակտիվ նյութերով աղտոտվածության, քիմիական նյութերով և միկրոօրգանիզմներով վարակվածության մասին տեղեկատվության հավաքումը, վերլուծությունը և ընդհանրացումը,

**ե.** Հայաստանի Հանրապետությունում քիմիական և մանրէաբանական իրավիճակի կանխատեսումը և դրա կարգավորման վերաբերյալ առաջարկությունների մշակումը,

**զ.** մասնակցությունը մթնոլորտի, ջրային ռեսուրսների ու տեղանքի՝ մարտական և ուժեղ ներգործող թունավոր նյութերով վարակվածության որոշմանը.

**2)** Պաշտպանության ոլորտի պետական լիազոր մարմնի խնդիրներն են`

**ա.** հավանական հակառակորդի կողմից զանգվածային ոչնչացման զենքի տեսակների կիրառման հայտնաբերումը,

**բ.** ճառագայթային, քիմիական, դոզաչափական հսկողության իրականացումը,

**գ.** հնարավոր քիմիական իրավիճակի գնահատումը` ժամանակակից զենքի կիրառումից կամ վտանգավոր օբյեկտների փլուզումների և վթարների դեպքում,

**դ.** ներգրավված մարմիններին ստեղծված իրավիճակի մասին տեղեկատվության տրամադրումը,

**ե**. քիմիական իրավիճակի հետևանքների գնահատումը.

**3)** Առողջապահության ոլորտի պետական լիազոր մարմնի խնդիրներն են`

**ա.** հակառակորդի կողմից կիրառված կենսաբանական զենքի կազմի մեջ գտնվող միկրոօրգանիզմների տեսակի որոշումը,

**բ.** վարակիչ հիվանդությունների հարուցիչների հայտնաբերման նպատակով լաբորատոր հետազոտությունների և փորձագիտական ուսումնասիրությունների իրականացումը շրջակա միջավայրի օբյեկտներում,

**գ.** վարակիչ հիվանդությունների օջախներում, ինչպես նաև հատուկ վտանգավոր, այդ թվում՝ բնական օջախայնություն ունեցող վարակիչ հիվանդությունների նկատմամբ սանիտարահիգիենիկ և համաճարակաբանական հետազոտության կազմակերպումը, իրականացումը և հսկողության սահմանումը,

**դ.** հայտնաբերված միկրոօրգանիզմների տեսակների որոշումը,

**ե.** պետական սահմանի անցման կետերում ուժեղացված սանիտարահամաճարակային հսկողության իրականացումը,

**զ.** համաճարակային իրավիճակի գնահատումը.

**4)** Էկոնոմիկայի ոլորտի պետական լիազոր մարմնի խնդիրներն են`

**ա.** կենդանիների վտանգավոր վարակիչ հիվանդությունների հարուցիչների հայտնաբերման նպատակով լաբորատոր հետազոտությունների անցկացումը,

**բ.** ներգրավված մարմիններին ստեղծված իրավիճակի մասին տեղեկատվության տրամադրումը,

**գ.** պարենային հումքի, սննդամթերքի, անասնաբուժական-սանիտարական փորձաքննության անցկացումը հավատարմագրված լաբորատորիաների կողմից,

**դ.** մշակաբույսերի վարակիչ հիվանդությունների հարուցիչների հայտնաբերման և հողերի քիմիական վարակվածության որոշման նպատակով լաբորատոր հետազոտությունների անցկացումը,

**ե.** սահմանային անցման կետերում ուժեղացված սանիտարական և անասնահամաճարակային հսկողության իրականացումը,

**զ.** անասնահամաճարակային իրավիճակի գնահատման նպատակով համաճարակի գոտում անասնաբուժական և սանիտարահամաճարակաբանական հետազոտությունների անցկացումը,

**է.** մարդու և կենդանիների համար ընդհանուր և հատուկ վտանգավոր վարակիչ հիվանդությունների նկատմամբ կանխարգելիչ և պայքարի անասնաբուժական-սանիտարական միջոցառումների կազմակերպումը, համակարգումը և իրականացումը․

**5)** Շրջակա միջավայրի ոլորտի պետական լիազոր մարմնի խնդիրներն են`

**ա.** շրջակա միջավայրի օբյեկտների (մթնոլորտ, ջրեր, հողեր, ընդերք, կենդանական և բուսական աշխարհ) շրջակա միջավայրի վիճակի ռեժիմային ու հատուկ դիտարկումների և վիճակի պետական փորձաքննության ապահովումը,

**բ.** մթնոլորտի, ջրային ռեսուրսների ու տեղանքի՝ մարտական և ուժեղ ներգործող թունավոր նյութերով աղտոտվածության որոշումը,

**գ.** շրջակա միջավայրի քիմիական աղտոտվածության սահմանների որոշումը,

**դ.** քիմիական իրավիճակի գնահատման աշխատանքներին մասնակցությունն ու աջակցությունը,

ե. շրջակա միջավայրի ու բնական ռեսուրսների մասին տվյալների միասնական հանրապետական ֆոնդերի, կադաստրների ու ռեգիստրների վարման ապահովումը,

**զ.** շրջակա միջավայրի վիճակի, շրջակա միջավայրի վրա վնասակար ներգործության և դրանց աղբյուրների բացահայտման, ուսումնասիրության ու մոնիթորինգի (մշտադիտարկման) չափորոշիչների մշակումը.

**6)** Միջուկային անվտանգության կարգավորման ոլորտի պետական լիազոր մարմնի խնդիրներն են`

**ա.** ճառագայթային իրավիճակի բացահայտման աշխատանքների իրականացումն ու հայտնաբերված ռադիոակտիվ նյութերի բնորոշումը (նյութերի բնութագրերի, տիպի և տեխնիկական բնութագրերի որոշում) և դրա վերաբերյալ մասնագիտական եզրակացությունների կազմումը,

**բ.** ճառագայթային իրավիճակի գնահատման աշխատանքների իրականացումը,

**գ.** հայտնաբերված ռադիոակտիվ նյութերի վնասազերծման վերաբերյալ մասնագիտական առաջարկություններ ներկայացնելը:

* + 1. Վտանգավոր տարածքների ճառագայթային, քիմիական ու կենսաբանական միջոցներից վարակազերծման ու վնասազերծման գործընթացում ներգրավված մարմինների խնդիրներն են`

**1)** լիազոր մարմնի խնդիրներն են`

**ա.** կառավարման մարմինների ու բնակչության իրազեկման, ազդարարման և տեղեկատվության տրամադրման կազմակերպումը՝ վտանգավոր տարածքների, ճառագայթային, քիմիական նյութերի և ախտածին միկրոօրգանիզմների վարակազերծման ու վնասազերծման միջոցառումների ընթացքի վերաբերյալ,

**բ.** մասնակցությունը բնակչության պաշտպանության նպատակով իրականացվող վտանգավոր տարածքների ճառագայթային, քիմիական աղտոտման վարակազերծման և վնասազերծման գործընթացին,

**գ.** փրկարարական և վթարավերականգնողական աշխատանքներին մասնակցող անձնակազմի սանիտարական մշակման, հագուստի վնասազերծման աշխատանքների իրականացումը,

դ. վտանգավոր տարածքների ճառագայթային, քիմիական նյութերից վարակազերծման լիարժեքության որոշումը,

**ե.** վտանգավոր տարածքների ճառագայթային, քիմիական նյութերից վարակազերծման և վնասազերծման աշխատանքներում ներգրավված անձնակազմի կողմից անձնական անվտանգության կանոնների պահպանման ապահովումը.

**2)** Պաշտպանության ոլորտի պետական լիազոր մարմնի խնդիրներն են`

**ա.** մարդկանց, կենդանիների և տեխնիկայի հատուկ մշակման կետերի (օբյեկտների) ծավալումը,

**բ.** տեղանքի, տեխնիկայի, սպառազինության, շինությունների մասնակի և լիակատար հատուկ մշակումը (վարակազերծումը)՝ համապատասխան տեխնիկական միջոցների և նյութերի կիրառմամբ,

**գ.** անձնակազմի սանիտարական մշակման, ինչպես նաև հագուստի վնասազերծման աշխատանքների իրականացումը,

**դ.** ըստ անհրաժեշտության մասնակցությունը բնակչության մասնակի սանիտարական մշակման աշխատանքներին.

**3)** Առողջապահության ոլորտի պետական լիազոր մարմնի խնդիրներն են`

**ա.** բնակչության սանիտարական մշակման վայրերի` կետերի և հարթակների ծավալման աշխատանքների իրականացումը,

**բ.** մասնակցությունը բնակչության լիակատար սանիտարական մշակման աշխատանքներին,

**գ.** բնակչության սանիտարական մշակման աշխատանքների ընթացքում բժշկական հսկողության իրականացումը,

**դ.** պետական կառավարման և տեղական ինքնակառավարման մարմիններ առաջարկություններ ներկայացնելը՝ տվյալ տեղանքի, բնակավայրի վարակազերծման ու վնասազերծման գործընթացի ժամանակ կարանտինային ռեժիմի սահմանման և իրականացման նպատակով,

**ե.** բժշկական օբյեկտների, տեխնիկայի մասնակի և լիակատար հատուկ մշակում (վարակազերծում)՝ համապատասխան տեխնիկական միջոցների և նյութերի կիրառմամբ.

**4)** Էկոնոմիկայի ոլորտի պետական լիազոր մարմնի խնդիրներն են`

**ա.** գյուղատնտեսական կենդանիների հատուկ և անասնաբուժական-սանիտարական մշակման վայրերի ծավալման աշխատանքների իրականացումը,

**բ.** տեխնիկական աջակցության ցուցաբերումը գյուղական բնակավայրերի բնակչության սանիտարական մշակման աշխատանքներին,

**գ.** գյուղատնտեսական օբյեկտների, անասնակերի, պարենային հումքի, սննդամթերքի, տեխնիկայի մասնակի և լիակատար հատուկ մշակումը (վարակազերծումը)՝ համապատասխան տեխնիկական միջոցների և նյութերի կիրառմամբ:

**Հոդված 21.** Տարհանված բնակչության կենսաապահովումը

1. Պետական, տարածքային կառավարման, տեղական ինքնակառավարման մարմինները և կազմակերպությունները (անկախ կազմակերպաիրավական ձևից) կազմակերպում և իրականացնում են տարհանված բնակչության տեղաբաշխման տեղամասերում կենսաապահովումը:
2. Տարհանված բնակչության տեղաբաշխման տեղամասերում տեղաբաշխված բնակչության կենսաապահովման նյութատեխնիկական ապահովումն ու ֆինանսավորումն իրականացվում են Հայաստանի Հանրապետության պետական բյուջեի և օրենքով չարգելված այլ միջոցների հաշվին։
3. Բնակչության տարհանման, հաշմանդամների, հիվանդների և տուժածների փոխադրման ու քաղաքացիական պաշտպանության միջոցառումների տրանսպորտային ապահովումը պետական մարմինների կողմից ներկայացրած հայտերի համաձայն կազմակերպում և իրականացնում է Տարածքային կառավարման և ենթակառուցվածքների ոլորտի պետական լիազոր մարմինը։
4. Տարհանված բնակչու­թյան կենսաապահովման կարգն ու չափաքանակները սահմանում է Կառավարությունը։

**Հոդված 22.** **Զոհվածների ճանաչման ներկայացնելը, հաշվառումը և հուղարկավորումը**

1. Բնակչության շրջանում զոհվածների ճանաչման ներկայացնելու, հաշվառման, միջոցառումները կազմակերպում և իրականացնում են տարածքային կառավարման, տեղական ինքնակառավարման մարմիններն ու կազմակերպությունները։
2. Ռազմական դրության ժամանակ զանգվածային հուղարկավորությունների անցկացման տեղերի ընտրումը և հատկացումը իրականացվում է տեղական ինքնակառավարման մարմինների կողմից Առողջապահական և աշխատանքի տեսչական մարմնի կողմից անցկացրած սանիտարահիգիենիկ փորձաքննության արդյունքների համաձայն:
3. Զանգվածային հուղարկավորությունների համար որոշվում են տեղամասեր, որոնք պետք է բավարարեն հետևյալ պահանջները`
4. ունենա թեքություն հակադիր բնակավայրերի, բաց ջրավազանների նկատմամբ, ինչպես նաև այն վայրերի, որտեղից բնակիչներն օգտագործում են գրունտային ջրերը խմելու և տնտեսական նպատակներով.
5. գրունտային ջրերի կանգնման մակարդակը պետք է լինի 2,5 մ ոչ պակաս հողի մակերևույթից գրունտային ջրերի առավելագույն կանգնման դեպքում.
6. ունենա չոր ծակոտկեն բնահող 1,5 մ և ավելի խորությամբ, բնահողի 6-18% խոնավությամբ:
7. Զանգվածային հուղարկավորման տեղամասի չափերը որոշելիս անհրաժեշտ է առաջնորդվել համապատասխան շինարարական նորմերով, 0,12 հա 1000 մարդու համար, հեռավորությունը բնակավայրերից և բնակելի տարածքներից պետք է լինի 300մ ոչ քիչ: Զանգվածային հուղարկավորման տարածքը հետագայում պետք է ցանկապատված լինի ըստ պարագծի:
8. Հուղարկավորման տարածքները ենթակա չեն քանդման և կարող են տեղափոխվել միայն օրենքով սահմանված կարգով` ջրածածկման կամ այլ տարերային աղետների սպառնալիքի դեպքում:
9. Զանգվածային հուղարկավորման վայրերում հուշարձաններ և գեղանկարչական քանդակագործություններ տեղադրվում է հուղարկավորման տեղակայման տեղամասերից դուրս, ինչի համար հարկ է հաշվի առնել պահեստային տեղ այդպիսի ճարտարապետական կառույցի համար:
10. Արգելվում է զանգվածային հուղարկավորումների համար ընտրել հետևյալ տարածքներում՝
11. ջրամատակարարման աղբյուրների և հանքային ջրերի սանիտարական պահպանման գոտիներում, առողջարանների սանիտարական պահպանման գոտում,
12. լճերի, գետերի և մյուս բաց ջրամբարների ափերին,
13. ջրածածկվող, սողանքների և փլուզումների ենթակա և ճահճային գոտիներում,
14. անտառային ֆոնդի հողերում, հատուկ պահպանվող տարածքներում, բնակավայրերում` ընդհանուր օգտագործման ենթակա զբոսայգիներում, պուրակներում, այգիներում և այլ կանաչապատ տարածքներում։
15. Զանգվածային հուղարկավորման վայրերում գերեզմանի չափերը սահմանվում են մեկ մահացածի համար 1,2մ2 մակերեսի հաշվարկով: Մեկ գերեզմանում կարելի է հուղարկավորել մինչև 100 դիակ: Դրանց թիվը կարող է մեծանալ համապատասխան լիազորություններ ունեցող մարմինների հատուկ որոշմամբ:

**Հոդված 23.** Փրկարարական և անհետաձգելի վթարավերականգնողական աշխատանքների կազմակերպումը և իրականացումը ռազմական գործողությունների հետևանքով առաջացած խոցման օջախներում

1. Փրկարարական և անհետաձգելի վթարավերականգնողական աշխատանքները կազմակերպում և իրականացվում են քաղաքացիական պաշտպանության պլաններին համապատասխան։
2. Փրկարարական և անհետաձգելի վթարավերականգնողական աշխատանքներին կարող են ներգրավվել նաև Հայաստանի Հանրապետության զինված ուժերի և այլ զորքերի ստորաբաժանումները, զինվորական այլ կազմակերպություններն ու աշխարհազորը՝ նախապես մշակված փոխգործողությունների պլանին համապատասխան:
3. Հայաստանի Հանրապետության զինված ուժերի և այլ զորքերի ստորաբաժանումների, զինվորական այլ կազմակերպությունների ու աշխարհազորի փոխգործողությունների ծավալները, կարգը և ներգրավվող ուժերի քանակն ու ժամկետները սահմանվում են ոլորտների լիազոր մարմինների ղեկավարների համատեղ հրամաններով։

**Գ Լ ՈՒ Խ 5**

**ՔԱՂԱՔԱՑԻԱԿԱՆ ՊԱՇՏՊԱՆՈՒԹՅԱՆ ՂԵԿԱՎԱՐՈՒՄԸ**

**Հոդված 24.** **Քաղաքացիական պաշտպանության ղեկավար կազմը**

1. Հայաստանի Հանրապետության վարչապետը Հայաստանի Հանրապետության քաղաքացիական պաշտպանության պետն է և իրականացնում է քաղաքացիական պաշտպանության ղեկավարումը: Լիազոր մարմնի ղեկավարը Հայաստանի Հանրապետության քաղաքացիական պաշտպանության պետի տեղակալն է:
2. Պետական, տարածքային կառավարման մարմինների, համայնքների ու կազմակերպությունների ղեկավարներն ի պաշտոնե հանդիսանում են համապատասխան պետական, տարածքային կառավարման մարմինների, համայնքների ու կազմակերպությունների քաղաքացիական պաշտպանության պետեր:
3. Լիազոր մարմնի Փրկարար ծառայության տարածքային ստորաբաժանումների ղեկավարները հանդիսանում են համապատասխան մարզի և Երևան քաղաքի քաղաքացիական պաշտպանության պետերի տեղակալներ:
4. Քաղաքացիական պաշտպանության պետերը՝
	1. կազմակերպում և ղեկավարում են քաղաքացիական պաշտպանության միջոցառումների իրականացումը.
	2. ընդունում են քաղաքացիական պաշտպանությանը վերաբերվող իրավական ակտեր.
	3. հաստատում են քաղաքացիական պաշտպանության հիմնահարցերով նախապատրաստման տարվա հիմնական միջոցառումների պլանը
	4. պատասխանատվություն են կրում քաղաքացիական պաշտպանության պատրաստականության համար.
	5. վերահսկում են քաղաքացիական պաշտպանության միջոցառումների կատարումը։

**ԳԼՈՒԽ 6**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ, ՊԵՏԱԿԱՆ, ՏԱՐԱԾՔԱՅԻՆ ԿԱՌԱՎԱՐՄԱՆ ԵՎ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄԻՆՆԵՐԻ, ՊԱՇՏՈՆԱՏԱՐ ԱՆՁԱՆՑ  ԻՐԱՎԱՍՈՒԹՅՈՒՆԸ ՔԱՂԱՔԱՑԻԱԿԱՆ ՊԱՇՏՊԱՆՈՒԹՅԱՆ ՈԼՈՐՏՈՒՄ**

**Հոդված 25.** **Հայաստանի Հանրապետության վարչապետի իրավասությունը**

**1.** Հայաստանի Հանրապետության վարչապետը՝

* 1. իրականացնում է քաղաքացիական պաշտպանության ղեկավարումը,
	2. հաստատում է քաղաքացիական պաշտպանության վիճակի համալիր գնահատման հնգամյա պլանը։

**Հոդված 26.** **Անվտանգության խորհրդի իրավասությունը**

**1.** Անվտանգության խորհուրդը՝

**1)** հաստատում է քաղաքացիական պաշտպանության հանրապետական պլանը,

**2)** իրականացնում է օրենքով սահմանված այլ լիազորություններ։

**Հոդված 27.** **Հայաստանի Հանրապետության կառավարության իրավասությունը**

1. Հայաստանի Հանրապետության կառավարությունը՝
	1. սահմանում է տարածքների և կազմակերպությունների դասակարգումը քաղաքացիական պաշտպանության տեսանկյունից.
	2. սահմանում է կառավարման (ղեկավարման) պահեստային կետերի բացազատման վայրերը **(**բացառությամբ ՀՀ զինված ուժերի և այլ զորքերի կառավարման պահեստային կետերի), դրանց ներկայացվող պահանջները և աշխատանքների կազմակերպման կարգը.
	3. սահմանում է քաղաքացիական պաշտպանությանկառույցների հաշվառման, պահպանության վիճակի մոնիթորինգի (մշտադիտարկման) և շահագործման կարգը.
	4. ստեղծում է տուժածներին օգնություն ցուցաբերելու նպատակով պարենային, կոլեկտիվ և անհատական պաշտպանության միջոցների, բժշկական արտադրատեսակների, նյութական այլ պաշարների ֆոնդեր.
	5. սահմանում է քաղաքացիական պաշտպանության ոլորտում պետական, տարածքային կառավարման և տեղական ինքնակառավարման մարմինների ու կազմակերպությունների պատրաստման և տվյալ ոլորտի հիմնահարցերով բնակչության ուսուցման կարգն ու ծրագիրը.
	6. **սահմանում է քաղաքացիական պաշտպանության միջոցառումների իրականացման համար անհրաժեշտ անհատական պաշտպանության միջոցների, սննդամթերքի, բժշկական արտադրատեսակների ու նյութատեխնիկական պաշարների անվանացանկը, չափաքանակը, ձեռքբերման, թարմացման և դուրսգրման կարգը։**
	7. **սահմանում է ք**աղաքացիական պաշտպանության պլանների (պլան-ժամանակացույցերի) մշակման, համաձայնեցման և հաստատման կարգը ու քաղաքացիական պաշտպանության պլանների (պլան-ժամանակացույցերի) օրինակելի ձևերը.
	8. սահմանում է պետական մարմինների, մարզերի, համայնքների ու կազմակերպությունների քաղաքացիական պաշտպանության վիճակի համալիր գնահատման կարգը.
	9. սահմանում է պետական մարմինների և բնակչության ազդարարման և իրազեկման կարգը.
	10. սահմանում է բնակչության պատսպարման կարգը.
	11. սահմանում է բնակչության, նյութական և մշակութային արժեքների տարհանման, տեղաբաշխման և տարհանված բնակչու­թյան կենսաապահովման կարգն ու չափաքանակները։

**Հոդված 28. Լիազոր մարմնի իրավասությունը**

**1.** Լիազոր մարմինը՝

* 1. քաղաքացիական պաշտպանության հանրապետական պլանը ներկայացնում է Անվտանգության խորհուրդ՝ հաստատման.
	2. տեղական ինքնակառավարման մարմիններից ստանում և ամփոփում է քաղաքացիական պաշտպանության կառույցների հաշվառման, բնակչության ամրագրման վերաբերյալ տեղեկատվությունը, իրականացնում է դրանց պահպանության վիճակի մոնիթորինգ (մշտադիտարկում).
	3. տալիս է համաձայնություն ապաստարան կամ հակաճառագայթային թաքստոց ներառող շինությունների վերակառուցման, նպատակային նշանակության փոփոխության և օտարման նպատակով.
	4. հաստատում է ազդարարաման համակարգի փորձարկման և ազդարարման հաղորդագրությունների, ինչպես նաև այդ հաղորդագրություններով բնակչությանն առաջարկվող վարվելակերպի կանոնները.
	5. սահմանում է բնակչության, նյութական և մշակութային արժեքների տարհանման պլանների ու փաստաթղթերի օրինակելի ձևերը և տարհանման միջոցառումների պլանավորման, ապահովման և անցկացման ուղեցույցը.
	6. կազմակերպում և իրականացնում է քաղաքացիական պաշտպանության վիճակի համալիր գնահատումն.
	7. ապաստարան կամ հակաճառագայթային թաքստոց ունեցող, ինչպես նաև տնտեսական նպատակներով տվյալ կառույցն օգտագործող ֆիզիկական կամ իրավաբանական անձանց հետ կնքում է պայմանագրեր՝ քաղաքացիական պաշտպանության կառույցի պահպանման, տնտեսական նպատակով օգտագործման և պատրաստականության բերման մասին։

**2.** Լիազոր մարմնի ղեկավարը՝

* 1. կազմակերպում և ղեկավարում է քաղաքացիական պաշտպանության միջոցառումների իրականացումը.
	2. ընդունում է քաղաքացիական պաշտպանությանը վերաբերվող իրավական ակտեր.
	3. մշակում և հաստատում է քաղաքացիական պաշտպանության հիմնահարցերով նախապատրաստման հիմանական միջոցառումների ամենամյա պլանների մեթոդական ուղեցույցը։

**Հոդված 29. Պետական մարմինների ընդհանուր իրավասությունները**

1. Պետականմարմինները՝
	1. իրականացնում է իրենց աշխատողների պատսպարումը, տարհանումը և անհատական պաշտպանությունը.
	2. ստեղծում և պահպանում են քաղաքացիական պաշտպանության միջոցառումների իրականացման համար անհրաժեշտ գույքի, նյութատեխնիկական և այլ միջոցների պաշարներ.
	3. մշակում են իրենց քաղաքացիական պաշտպանության պլանը, նախապատրաստման հիմնական միջոցառումների ամենամյա պլանները և ապահովում դրանց կատարումը.
	4. ստեղծում են քաղաքացիական պաշտպանության կառավարման, կապի և ազդարարման համակարգեր և ապահովում դրանց գործունեությունը։
2. **Պետական մարմինների ղեկավարը՝**
	1. կազմակերպում և ղեկավարում է քաղաքացիական պաշտպանության միջոցառումների իրականացումը.
	2. ընդունում է քաղաքացիական պաշտպանությանը վերաբերվող իրավական ակտեր.
	3. հաստատում է քաղաքացիական պաշտպանության հիմնահարցերով նախապատրաստման տարվա հիմնական միջոցառումների պլանը։

**Հոդված 30. Տարածքային կառավարման մարմինների իրավասությունները**

1. Տարածքային կառավարման մարմինները՝
	1. պլանավորում, կազմակերպում և ղեկավարում են քաղաքացիական պաշտպանության միջոցառումների իրականացումը մարզի տարածքում.
	2. կազմակերպում են պետական մարմինների տարածքային ստորաբաժանումների գործունեությունը քաղաքացիական պաշտպանության ոլորտում.
	3. համակարգում են քաղաքացիական պաշտպանության միջոցառումների իրականացման համար անհրաժեշտ գույքի, նյութատեխնիկական և այլ միջոցների պաշարների ստեղծման և պահպանման միջոցառումները.
	4. կազմակերպում և ապահովում են քաղաքացիական պաշտպանության կառավարման, կապի և ազդարարման համակարգերի ստեղծման և մշտական պատրաստականության ապահովման գործընթացը.
	5. համակարգում է մարզի տարածքում գտնվող համայնքների ու կազմակերպությունների ղեկավարների, քաղաքացիական պաշտպանության գծով պատասխանատուների քաղաքացիական պաշտպանության ոլորտում պատրաստման և բնակչության ուսուցման միջոցառումները.
	6. լիազոր մարմնի հետ պլանավորում և իրականացնում են տուժած բնակչության կենսաապահովման միջոցառումները.
	7. լիազոր մարմնի հետ պլանավորում և իրականացնում են մարզի բնակչության, նյութական և մշակութային արժեքների տարհանումը ու տեղաբաշխումը, ինչպես նաև տարհանվածների կենսաապահովումը.
	8. կազմակերպում են մարզի բնակչության պատսպարման և անհատական պաշտպանության միջոցներով ապահովման գործընթացը։
2. **Տարածքային կառավարման մարմնի ղեկավարը (մարզպետը)՝**

**1)** կազմակերպում և ղեկավարում է քաղաքացիական պաշտպանության միջոցառումների իրականացումը.

**2)** ընդունում է քաղաքացիական պաշտպանությանը վերաբերվող իրավական ակտեր.

**3)** հաստատում է քաղաքացիական պաշտպանության հիմնահարցերով նախապատրաստման տարվա հիմնական միջոցառումների պլանը։

**Հոդված 31.** Տեղական ինքնակառավարման մարմինների (Համալնքի ղեկավարի) **իրավասությունները**

1. Տեղական ինքնակառավարման մարմինները, որպես պետության պատվիրակած լիազորություն՝
	1. կազմակերպում են համայնքի քաղաքացիական պաշտպանության միջոցառումների պլանավորումն և իրականացումը.
	2. կազմակերպում են փրկարարական և անհետաձգելի վթարավերականգնողական աշխատանքները.
	3. համակարգում են քաղաքացիական պաշտպանության գծով համայնքապետարանի (Երևանի քաղաքապետարանի) աշխատակազմի, ինչպես նաև համայնքային հիմնարկների, կազմակերպությունների աշխատողների պատրաստումը և բնակչության ուսուցումը.
	4. իրենց իրավասության սահմաններում իրականացնում են քաղաքացիական պաշտպանության կառույցների հաշվառում, բնակչությանը քաղաքացիական պաշտպանության կառույցներին ամրագրում.
	5. իրականացնում են համայնքի բնակչության, նյութական և մշակութային արժեքների տարհանումը, բնակչության պատսպարումը և անհատական պաշտպանության միջոցներով ապահովումը, ինչպես նաև ընդունումը, տեղաբաշխումն ու կենսաապահովումը.
	6. մշակում են գյուղատնտեսական կենդանիների հարկադիր զանգվածային սպանդի և անասնապահական մթերքների վերամշակման ու պահպանման միջոցառումները.
	7. սահմանում են կենդանիների պահելու ռեժիմները տարածքի ճառագայթային, քիմիական աղտոտվածության և կենսաբանական վարակվածության դեպքում.
	8. կազմակերպում են գյուղատնտեսական կենդանիների մասսայական պատվաստման միջոցառումները.
	9. ստեղծում են հանքային պարարտանյութերի և թունաքիմիկատների պաշարներ` բույսերի հիվանդությունների դեմ պայքարի նպատակով և կազմակերպում դրանց պահպանությունը։
2. Տեղական ինքնակառավարման մարմինները, որպես սեփական լիազորություն՝
	1. ստեղծում են քաղաքացիական պաշտպանության կառավարման, կապի և լոկալ (տեղային) ազդարարման համակարգեր և ապահովում դրանց գործունեությունը.
	2. իրականացնում են համայնքի բնակչության ազդարարումը.
	3. իր իրավասության սահմաններում պլանավորում և իրականացնում են միջոցառումներ ռազմական դրության ժամանակ համայնքային ենթակառուցվածքների և կազմակերպությունների անխափան և անվտանգ գործունեության ապահովման ուղղությամբ։

**3․** Տեղական ինքնակառավարման մարմնի ղեկավարը (Համայնքի ղեկավարը)՝

* 1. կազմակերպում և ղեկավարում է քաղաքացիական պաշտպանության միջոցառումների իրականացումը.
	2. ընդունում է քաղաքացիական պաշտպանությանը վերաբերվող իրավական ակտեր.
	3. հաստատում է քաղաքացիական պաշտպանության հիմնահարցերով նախապատրաստման տարվա հիմնական միջոցառումների պլանը։

**ԳԼՈՒԽ 7**

**ԿԱԶՄԱԿԵՐՊՈՒԹՅՈՒՆՆԵՐԻ ԻՐԱՎՈՒՆՔՆԵՐԸ ԵՎ ՊԱՐՏԱԿԱՆՈՒԹՅՈՒՆՆԵՐԸ**

**ՔԱՂԱՔԱՑԻԱԿԱՆ ՊԱՇՏՊԱՆՈՒԹՅԱՆ ՈԼՈՐՏՈՒՄ**

**Հոդված 32.** **Կազմակերպությունների ընդհանուր իրավունքներն ու պարտականությունները**

1. Կազմակերպությունների **ընդհանուր** իրավունքներն են՝
	1. ստանալ ճշգրիտ տեղեկություն իրենց պաշտպանվածության աստիճանի մասին.
	2. ստանալ քաղաքացիական պաշտպանության միջոցառումների իրականացման հետևանքով կրած վնասների համարժեք փոխհատուցում.
	3. ստանալ քաղաքացիական պաշտպանության հիմնահարցերով ուսուցում.
	4. տեղեկացված լինել քաղաքացիական պաշտպանության կառույցների տեղակայման մասին:
2. Կազմակերպությունների **ընդհանուր** պարտականությունները՝
3. իրականացնում են իրենց աշխատողների պատսպարումը, տարհանումը և անհատական պաշտպանությունը.
4. պլանավորում, կազմակերպում և իրականացնում են կազմակերպությունում քաղաքացիական պաշտպանության միջոցառումները.
5. մշակում են կազմակերպության քաղաքացիական պաշտպանության պլանը (պլան-ժամանակացույցը), քաղաքացիական պաշտպանության նախապատրաստման ամենամյա պլաններ և ապահովում դրանց կատարումը.
6. կազմակերպում են քաղաքացիական պաշտպանության գծով կազմակերպության ղեկավար կազմի պատրաստումն և աշխատողների ուսուցումը.
7. հիմնում են կազմակերպության քաղաքացիական պաշտպանության կառույցների ֆոնդեր և իրականացնում աշխատողների պատսպարումը.
8. քաղաքացիական պաշտպանության կարիքների համար տրամադրում են սեփականության իրավունքով իրենց պատկանող շարժական և անշարժ գույք՝ «Ռազմական դրության իրավական ռեժիմի մասին» օրենքի 8․1 հոդվածով սահմանված կարգով։

**3.** Կազմակերպության ղեկավարը՝

* 1. կազմակերպում և ղեկավարում է քաղաքացիական պաշտպանության միջոցառումների իրականացումը.
	2. ընդունում է քաղաքացիական պաշտպանությանը վերաբերվող իրավական ակտեր.
	3. հաստատում է քաղաքացիական պաշտպանության հիմնահարցերով նախապատրաստման տարվա հիմնական միջոցառումների պլանը։

**Հոդված 33.** Զորահավաքային առաջադրանք ունեցող կազմակերպությունների պարտականությունները

1. Զորահավաքային առաջադրանք ունեցող կազմակերպությունները ռազմական դրության ժամանակ կազմակերպության կայուն գործունեության ապահովման նպատակով՝
2. ստեղծում են կազմակերպության վթարային կառավարման և տեղային ազդարարման համակարգեր և ապահովում նրանց անխափան աշխատանքը.
3. մշակում են վթարային իրավիճակների առաջացման վտանգի նվազեցման, արտադրության անվթար կանգնեցման, վթարների տեղայնացման և հետևանքների վերացման, ինչպես նաև խափանված արտադրության վերականգման կազմակերպման հրահանգներ.
4. ստեղծում են կազմակերպությունում տեխնոլոգիական գործընթացի, արտադրամասերի տարածքների և օդային միջավայրի վտանգավոր նյութերով և փոշիացած մասնիկներով աղտոտվածության մակարդակի ավտոմատացված հսկողության համակարգեր.
5. ստեղծում են ապաստարաններ կամ թաքստոցներ.
6. ապահովում են կազմակերպության էներգամատակարարումը երկու անկախ աղբյուրներից.
7. ապահովում են կազմակերպության ջրամատակարարումը երկու անկախ աղբյուրներից, որից մեկը նպատակահարմար է ունենալ ստորգետնյա.
8. ապահովում են կազմակերպության գազամատակարարումը երկու անկախ աղբյուրներից.
9. խոցման միջոցների կիրառման հետևանքների վերացումից հետո կազմակերպում են կազմակերպության աշխատանքի վերականգնումը.
10. կուտակում են անհատական պաշտպանության միջոցները.
11. ստեղծում են քիմիապես վտանգավոր օբյեկտներում թափված (արտահոսած) քիմիական վտանգավոր նյութերի չեզոքացման և տարածքի, վարակված շինությունների, տրանսպորտային միջոցների, հագուստի, կոշիկի ապագազացման համար նախատեսված նյութերի պաշարներ.
12. նախատեսում և ներդնում են քիմիական վտանգավոր նյութերի արտանետումների չեզոքացման ավտոմատացված համակարգեր.
13. մշակում և իրականացնում են կազմակերպության տարածքի պահպանության միջոցառումները։

**Հոդված 34.** Բժշկական օգնություն և սպասարկում իրականացնող կազմակերպությունների (անկախ կազմակերպաիրավական ձևից) պարտականությունները

1. Բժշկական օգնություն և սպասարկում իրականացնող (անկախ կազմակերպաիրավական ձևից) կազմակերպությունները՝
	1. պարտավոր ենստեղծել և պահպանել դեղերի, վիրակապական նյութերի, բժշկական արտադրատեսակների անձեռնմխելի պաշարներ, մահճակալային ֆոնդեր.
	2. պարտավոր են կնքել պայմանագրեր տրանսպորտային կազմակերպությունների հետ հիվանդներին (վիրավորներին) տարհանելու համար բժշկական հաստատություններին մեքենաներ տրամադրելու նպատակով:

**Գ Լ ՈՒ Խ 8**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻՆԵՐԻ, ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԱՆՑ, ՕՏԱՐԵՐԿՐՅԱ ՔԱՂԱՔԱՑԻՆԵՐԻ, ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՓԱԽՍՏԱԿԱՆ ՃԱՆԱՉՎԱԾ ԱՆՁԱՆՑ ԵՎ ԱՊԱՍՏԱՆ ՀԱՅՑՈՂՆԵՐԻ ԻՐԱՎՈՒՆՔՆԵՐՆ ՈՒ ՊԱՐՏԱԿԱՆՈՒԹՅՈՒՆՆԵՐԸ**

**ՔԱՂԱՔԱՑԻԱԿԱՆ ՊԱՇՏՊԱՆՈՒԹՅԱՆ ՈԼՈՐՏՈՒՄ**

**Հոդված 35. Հայաստանի Հանրապետության քաղաքացիների իրավունքներն և պարտականությունները**

1. Հայաստանի Հանրապետության քաղաքացիները, օրենքով սահմանված կարգով, իրավունք ունեն՝
	1. ստանալ ճշգրիտ տեղեկություն իրենց պաշտպանվածության աստիճանի մասին.
	2. ստանալ քաղաքացիական պաշտպանության միջոցառումների իրականացման հետևանքով կրած վնասների համարժեք փոխհատուցում.
	3. ստանալ քաղաքացիական պաշտպանության հիմնահարցերի ուսուցում.
	4. տեղեկացված լինել քաղաքացիական պաշտպանության կառույցների տեղակայման մասին և ըստ պաշտպանական կառույցի իրենց ամրագրման մասին.
	5. մասնակցել քաղաքացիական պաշտպանության միջոցառումների իրականացմանը.
	6. ապահովված լինել անհատական պաշտպանության անհրաժեշտ միջոցներով.
	7. ռազմական գործողությունների հետևանքով առողջությանը վնաս պատճառված լինելու դեպքում ստանալ անվճար բժշկական օգնություն:
2. Հայաստանի Հանրապետության քաղաքացիները, «Ռազմական դրության իրավական ռեժիմի մասին» օրենքի 8․1 հոդվածով սահմանված կարգով, պարտավոր են՝ ռազմական դրության ժամանակ քաղաքացիական պաշտպանության միջոցառումների իրականացման ապահովման համար տրամադրել սեփականության իրավունքով իրենց պատկանող շարժական և անշարժ գույքը՝ ներառյալ տրանսպորտային միջոցները՝ հետագա համարժեք փոխհատուցմամբ՝ Հայաստանի Հանրապետության կառավարության սահմանած կարգով:

**Հոդված 36.** Հայաստանի Հանրապետության ք**աղաքացիություն չունեցող անձանց, օտարերկրյա քաղաքացիների,** Հայաստանի Հանրապետությունում փախստական ճանաչված անձանց և ապաստան հայցողների **իրավունքներն ու պարտականությունները.**

1. Հայաստանի Հանրապետության քաղաքացիություն չունեցող անձանց, օտարերկրյա քաղաքացիների, Հայաստանի Հանրապետությունում փախստական ճանաչված անձանց և ապաստան հայցողների իրավունքները սահմանվում են սույն օրենքի 34-րդ հոդվածի 1-ին մասի համաձայն:
2. Հայաստանի Հանրապետության քաղաքացիություն չունեցող անձինք, օտարերկրյա քաղաքացիները, Հայաստանի Հանրապետությունում փախստական ճանաչված անձինք և ապաստան հայցողները պարտավոր են կատարել պատսպարման, վտանգավոր տարածքներից բնակչության տարհանման, ինչպես նաև բնակչության կողմից վարվելակերպի կանոնների պահպանման վերաբերյալ ազդարարման և իրազեկման համակարգով տրված քաղաքացիական պաշտպանության համակարգի մարմինների հրահանգները:
3. Հայաստանի Հանրապետության քաղաքացիություն չունեցող անձինք, օտարերկրյա քաղաքացիները, Հայաստանի Հանրապետությունում փախստական ճանաչված անձինք և ապաստան հայցողները քաղաքացիական պաշտպանության միջոցառումներում ներգրավվում են սույն օրենքին և Հայաստանի Հանրապետության միջազգային պայմանագրերին համապատասխան:

**ԳԼՈՒԽ 9**

**ՔԱՂԱՔԱՑԻԱԿԱՆ ՊԱՇՏՊԱՆՈՒԹՅԱՆ ՄԻՋՈՑԱՌՈՒՄՆԵՐԻ ՆՅՈՒԹԱՏԵԽՆԻԿԱԿԱՆ ԱՊԱՀՈՎՈՒՄԸ ԵՎ ՖԻՆԱՆՍԱՎՈՐՈՒՄԸ**

 **Հոդված 37. Նյութատեխնիկական ապահովման և ֆինանսավորման հիմնական աղբյուրները**

1. Պետական, տարածքային կառավարման մարմինները, տեղական ինքնակառավարման մարմինները և կազմակերպությունները քաղաքացիական պաշտպանության միջոցառումների նյութատեխնիկական ապահովումն ու ֆինանսավորումն իրականացնում են Հայաստանի Հանրապետության պետական բյուջեի, համայնքային բյուջեի, կազմակերպությունների և օրենքով չարգելված այլ աղբյուրների հաշվին:
2. Քաղաքացիական պաշտպանության միջոցառումների իրականացման ժամանակ պետական սեփականություն չհամարվող գույքի ու այլ արժեքների տիրապետումը և օգտագործումն իրականացվում է օրենքով սահմանված կարգով համարժեք փոխհատուցմամբ:»։

**Հոդված 2. Եզրափակիչ մաս և անցումային դրույթներ**

1. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:
2. Սույն օրենքից բխող իրավական ակտերը ենթակա են ընդունման սույն օրենքն ուժի մեջ մտնելուց հետո տասնութ ամսյա ժամկետում։

|  |  |
| --- | --- |
| Հանրապետության նախագահ  | Վ. Խաչատուրյան |
|  202\_ թ. ——— —— ԵրևանՀՕ-———-Ն |  |